Anastasius episcopus servus servorum Dei, dilecto filio Petro Cluniacensi abbati salutem et apostolicam benedictionem. Quotiens aliqua negotia ordine judiciario in nostra præsentia terminantur, ne in dubium veniant quæ geruntur, rationabile est ea pro securitate partium litterarum memoriæ commendare. Pro controversia siquidem, quæ inter dilectum filium nostrum Eustorgium abbatem de Miratorio et fratres tuos Gigniacenses, super dampnis ei a fratribus ipsis illatis agitabatur, tam tu, quam ipse abbas, in nostra præsentia convenistis, et causa ipsa coram nobis et fratribus nostris diutius tractata et diligenter discussa est. Auditis itaque utriusque partis allegationibus, ac rationibus plenarie intellectis, participato fratrum consilio, judicavimus, ut prædictus abbas de Miratorio decem et septem millia solidorum Lugdunensis monetæ, quos, licet pro pace, violenter tamen ei donaveras, usque ad primas Augusti kalendas absque contradictione tibi et monasterio tuo restituat. Post modum vero ea, quæ per eosdem fratres Gigniacenses ablata sunt, judicio dilecti filii nostri Odonis diaconi cardinalis apostolicæ sedis legati restitui facias, damna quoque illata eidem abbati resarciri, vel de ipsis ei justitiam præcipimus nihilominus exhiberi. Nulli ergo hominum fas sit hujus nostræ diffinitionis sententiam temerario ausu infringere, etc...... Datum Laterani, etc... XIV kalendas martii, indictione II. Incarnationis Dominicæ M. C. LIV. Pontificatus vero domni Anastasii IV papæ anno primo.